Patih Pancatnyana

Patih Pancatnyana iku patihe Prabu Sitija Boma Narakasura ratu ing Trajutrisna. Wujude buta, ngagem makutha wujud topong (awangun bathok mengkurep). Pancatnyana maune patihe Prabu Bomantara, ratu ing Suratheleng. Bareng Prabu Bomantara dipateni Raden Sitija, Patih Pancatnyana pasrah pati urip. Dening Raden Sitija diuripi. Rehne negara Suratheleng wis dadi kukubane Sitija, negara iku disalini jeneng Trajutrisna. Raden Sitija banjur jumeneng ratu, jejuluk Prabu Sitija Boma Narakasura. Pancatnyana didadekake patihe.

Patihe Prabu Sitija ana loro, yaiku: 1) Patih Pancatnyana (patih jaba, kang ngurusi sakabehing bab sanjabane praja, ngrangkep senapati perang), 2) Patih Arya Supala (patih jero, kang ngurusi sakehing bab sajroning praja). Nanging ana ing pakeliran, sing asring disebut-sebut mung Patih Pancatnyana iki.

Patih Pancatnyana mbawahake wadya sinelir, kang uga ngrangkep senapati perang, lima cacahe, yaiku: 1) Ancakogra, 2) Sinundha, 3) Jaga-jaga, 4) Yayahgriwa, 5) Maudara (Gathodara).

Ing lakon Samba Sebit, Patih Pancatnyana kadhawuhan dening ratu gustine supaya sowan ing negara Dwarawati, sowan Prabu Kresna. Wosing wigati kadhawuhan methuk Raden Samba lan matur yen Prabu Sitija ora duka garwane dibradhat dening Raden Samba. Kapara bakal didhaupake sisan. Mula Samba sing wis nggawa Dewi Agnyanawati menyang Dwarawati, disuwun tumuli bali menyang Trajutrisna bareng karo Pancatnyana. Ing mengkone Samba bakal didhaupake karo Dewi Agnyanawati , Samba bakal dipangku Prabu Sitija, dene Dewi Agnyanawati kapurih mangku Prabu Kresna. Ujube Prabu Sitija nedya bebesanan karo Prabu Kresna. Sawise terang terwaca dhawuhe Prabu Sitija, Patih Pancatnyana banjur budhal menyang Dwarawati.

Ing Dwarawati, Prabu Kresna pinuju pinuju ndukani Raden Samba kang wus kumawani mbradhat Dewi Agnyanawati. Nadyan padhadene tresnane, nanging cara sing ditempuh iku ora bener. Agnyanawati isih kaiket tali salaki rabi karo Prabu Sitija. Tegese isih resmi dadi garwane Prabu Sitija. Nanging apa sababe Samba kumawani ngrusak pagerayu (ngrusak/ngganggu bebrayane wong liya) lan nggawa bali putri sing dudu hake. Padhakaro gawe urup-urup, mancing dumadine prakara gedhe. Mangka sing jeneng katresnan iku totohane nyawa. Mula ana unen-unen sadumuk bathuk sanyari bumi. Pepadon prakara lemah utawa wanita, lumrahe dilabuhi nganti tumeka ing pati.

"Sepet netraku nyawang wujudmu sakloron. Gage manjinga pepungkuran," ngendikane Prabu Kresna.

Sapungkure Samba lan Agnyanawati kang manjing ing pepungkuran, sigra katungka praptane Patih Pancatnyana kang ngaturake pangandikane Prabu Sitija.

Prabu Kresna nglilakake Raden Samba diboyong menyang Trajutrisna dening Patih Pancatnyana. Ditumpakake kreta kencana kang tinarik jaran papat. Ana ing tengahing dalan, Samba direbut Raden Janaka. Patih Pancatnyana diperung kupinge, banjur ditempleki layang pantang. Yen ora trima prakara iki, dienteni ana ing Dwarawati. Ngono ucape Raden Janaka. Pancatnyana bali ing Trajutrisna, wadul marang Prabu Sitija.

Wasanane dadi perang brubuh (perang amuk-amukan) . Patih Pancatnyana gugur mungsuh Prabu Baladéwa.

 Kapethik Saking 
Mulyantara, 2020, Majalah Jaka Lodhang ( cover tokoh wayang), Yogyakarta: Jaka Lodhang Press

Kategori:Wayang kulit